Eksterne advokater og revisorer skal undersøge Forsvarsministeriets Ejendomsstyrelse i forlængelse af sag om mulig svindel.

Forsvarsminister Trine Bramsen fra Socialdemokratiet vil til bunds i sagen om mulig svindel i Forsvarsministeriets Ejendomsstyrelse, hvor skatteborgernes penge kan være havnet i de forkerte lommer. Derfor sætter hun nu gang i et eksternt forløb, hvor advokater og revisorer skal kigge på sagen. Det skriver Forsvarsministeriet på sin hjemmeside. En ekstern advokatundersøgelse skal vise, om der er grundlag for at placere et ansvar i Ejendomsstyrelsen og Forsvarsministeriets Departement, mens en ekstern revisionsundersøgelse skal pege på, hvordan man kan forbedre kontrollen fremover. I december sendte forsvarsministeren et rejsehold til Hjørring for at kortlægge og stoppe huller i styrelsens system. De eksterne undersøgelser er første fase, og hvis der er brug for det, kan der blive foretaget flere undersøgelser. Sagen om svindel i Forsvarets Ejendomsstyrelse kom frem i december 2019, og blandt andet er fem mænd tiltalt for svindel for op mod 1,8 millioner kroner. Retssagen mod de fem mænd er planlagt til at begynde 10. september.